# Ginny Weasley

Ginevra "Ginny" Molly Weasley és un personatge fictici en la sèrie de llibres de Harry Potter fets per l'autora britànica J.K. Rowling. És germana d'un dels personatges principals, en Ron Weasley, filla de la Molly Weasley i l'Arthur Weasley i posteriorment dona d'en Harry Potter. És la primera dona a néixer a la família en moltes generacions i és la menor dels set germans Weasley. Aquests dos fets, ser la primera dona en moltes generacions i ser la setena a néixer, prediuen que serà una bruixa molt poderosa.
Físicament té un cabell pèl-roig (marca característica de la seva família) i ulls marrons. És considerada una de les noies més belles de Hogwarts, cosa que fins i tot els seus enemics i enemigues reconeixen. És a més una bruixa talentosa.
La Ginny és descendent d'una de les més antigues i prominents famílies màgiques de sang pura en existència. No obstant això, a causa de la seva pobresa, la seva associació amb mags de "sang de fang" i amb muggles, els Weasley són menyspreats per altres famílies de sang pura. Viuen prop del poble d'Ottery St. Catchpole en al sud d'Anglaterra. Els seus germans grans són en Bill, en Charlie, en Percy, en Fred, en George i en Ronald. És també una molt bona amiga d'en Harry Potter, l'Hermione Granger, en Neville Longbottom i la Luna Lovegood.
Malgrat no tenir una transcendència important en alguns dels llibres, es destaca imponent a "Harry Potter i la cambra secreta", "Harry Potter i l'orde del Fènix", "Harry Potter i el misteri del Príncep" i a "Harry Potter i les relíquies de la Mort".
A les pel·lícules, la Ginny és interpretada per l'actriu britànica Bonnie Wright.

## Significat del nom

Ginevra és la forma italiana de Guinevere que significa "blanca i pura". És el nom d'un dels personatges de la llegenda del Rei Artur, que és un tema recurrent en els noms de diversos membres de la família Weasley. El cognom Weasley és derivat de Weasel; en català, mostela. En els països de parla anglesa la mostela s'associa amb persones no confiables i traïdores, així que no té una bona reputació. Possiblement és una referència al fet que els Weasley són considerats "traïdors de sang" per mags de sang pura.
J.K. Rowling ha dit que des de nena li agradaven les mosteles.

## El personatge en els llibres
### Harry Potter i la pedra filosofal

La Ginny apareix breument en el primer llibre, acomiadant als seus germans en la plataforma del Hogwarts Express. Quan s'assabenta que el famós Harry Potter està al tren, vol pujar per a veure'l, però la seva mare li diu que no pot.

### Harry Potter i la cambra secreta

En el segon llibre ocupa un paper important a la història. Assisteix al seu primer any d'escola a Hogwarts i és seleccionada per a la residència de Gryffindor. En Ron li diu a en Harry que la Ginny ha estat parlant d'ell "tot l'estiu". Troba el diari secret d'en Tod Rodlel que ha estat posat entre els seus llibres per en Lucius Malfoy. La Ginny li confia tots els seus sentiments i secrets al diari i és poseïda pel tros de l'esperit d'en Voldemort que conté. A través de la Ginny, en Rodlel deixa anar el basilisc de la cambra secreta, que aterroritza a l'escola, petrificant a diversos estudiants, incloent a l'Hermione.
Finalment en Rodlel porta a la Ginny a la cambra secreta per a absorbir la seva força vital, el que acabarà amb la seva mort. En Harry va al seu rescat juntament amb el seu germà Ron, però són separats per l'esfondrament d'una part de la cova que porta a la cambra, pel que en Harry ha de continuar sol. Demostrant la seva lleialtat a en Dumbledore i un gran valor, en Harry aconsegueix obrir la cambra secreta, matar el basilisc i destruir el diari d'en Rodlel, salvant la vida de la Ginny. Posteriorment es descobreix que el diari era un horricreu d'en Voldemort.

### Harry Potter i el pres d'Azkabán

En el tercer llibre segueix sent tímida amb en Harry però es fa amiga de l'Hermione a El Cau (la casa de la Família Weasley), mantenint la seva relació amistosa durant l'any escolar. No obstant això roman allunyada d'en Ron i en Harry.

### Harry Potter i el calze de foc

En el quart llibre assisteix al ball de Nadal amb en Neville Longbottom. Aquí coneix a en Michael Corner amb qui comença una relació sentimental. Posteriorment es revela que la seva amiga Hermione Granger li havia aconsellat que veiés a altres nois i anés més natural perquè en Harry es fixés en ella.

### Harry Potter i l'orde del Fènix

En el cinquè llibre, el desenvolupament del personatge avança de manera considerable. Perd la timidesa amb en Harry i es mostra segura de si mateixa. També revela un bon sentit de l'humor, un alt esperit competitiu i valentia. És l'única que li parla a en Harry de forma directa i ferma quan està de mal humor o està sent intransigent. Quan en Harry tem que ha estat posseït per en Voldemort i evita als seus amics, la Ginny li diu directament que s'està comportant d'una manera "estúpida". Li recorda que ella havia estat posseïda per en Voldemort i li explica les raons per les quals no ha de témer estar posseït. Es revela que la Ginny té un gran talent per al quidditch, que era desconegut fins a aquest moment. Substitueix a en Harry com a buscadora quan aquest és suspès. Quan en Fred es pregunta com és possible que la Ginny sigui tan bona per a l'esport, l'Hermione li revela que des dels sis anys la Ginny ha practicat amagada.
Va ser una de les assistents a la reunió sostinguda a la taverna "Cap del Senglar" per crear un grup de resistència contra les mesures preses per la Dolors Umbridge. Quan més tard la Xo Xang suggereix el nom de "Equip de Defensa" per al grup, la Ginny suggereix el d'Exèrcit d'en Dumbledore, el qual és adoptat per majoria de vots. Al sortir del bar, en Ron qüestiona a l'Hermione sobre el noi amb qui la Ginny havia anat a la reunió. Quan comenta que ell pensava que a la Ginny li agradava en Harry, l'Hermione li diu que la Ginny s'havia donat per vençuda en les seves aspiracions per en Harry "feia mesos" i que està sortint amb en Michael Corner.
Està present en la batalla del Departament de Misteris, juntament amb en Harry, en Ron, l'Hermione, en Neville i la Luna on van per a rescatar en Sirius Black, que en realitat no està allà. Són víctimes d'una emboscada i han de lluitar contra els cavallers de la Mort d'en Voldemort. Durant el combat sofreix la fractura d'un turmell. Inicialment refusa l'ajuda de la Luna per caminar, però al no poder aconseguir-ho, la Luna l'ajuda.
Al final de l'any escolar talla la seva relació amb Michael Corner, que està molest amb ella per haver atrapat la papallona daurada en el partit de quidditch contra Ravenclaw. En el tren de retorn a casa, en Ron li diu a la Ginny que esculli a "algú millor la pròxima vegada", donant-li al mateix temps una "mirada furtiva". La Ginny li contesta distregudament que ha escollit a en Dean Thomas.

### Harry Potter i el misteri del Príncep

En el sisè llibre la seva personalitat revela trets més emocionals i mostra el seu costat dur i el seu costat tendre. La sang freda que demostra durant l'atac dels cavallers de la Mort a la Torre d'Astronomia, es veu reflectida de manera important. S'ha desenvolupat en una jove de gran bellesa i en Harry pensa que és massa atractiva i popular "per al seu propi bé". Durant el viatge en tren a Hogwarts el professor Llagot reconeix el seu talent com a bruixa i la convida a formar part del seu "Club dels Llagoters".
Quan en Harry veu a en Dean Thomas petonejant a la Ginny, no pot contenir el seu desig de llançar-li un malefici. Atribueix la seva reacció al fet que ell se sent com un "germà major" de la Ginny. Lluita en va contra els seus sentiments, que van en augment. Després de diverses nits en les quals somia amb la Ginny i ell en situacions poc fraternales, accepta que està enamorat d'ella i dona gràcies que en Ron no tingui capacitat de Legilimens (llegir ments). Tem que en Ron trenqui la seva amistat si surt amb la seva germana, i per això no actua.
Durant l'any la Ginny talla amb en Dean Thomas, l'actitud del qual comença a deixar d'agradar-li. En diverses ocasions se la nota molesta amb ell, car pel que sembla la fa sentir sufocada. El tall definitiu és causat per en Harry, que sota els efectes de la poció Felix Felicis, l'empeny accidentalment sortint de la Sala Comuna de Gryffindor amb la capa d'invisibilitat posada. La Ginny equivocadament culpa a en Dean i comencen una baralla que porta al seu trencament definitu aquella mateixa nit.
En l'últim partit de quidditch ha de jugar com a buscadora de l'equip de Gryffindor a causa que en Harry (capità i buscador en aquest moment) està castigat per l'Snape per haver realitzat un encanteri indegut i perillós contra en Draco Malfoy. La buscadora de Ravenclaw és la Xo Xang, pel que el partit és un duel personal entre els dos interessos amorosos d'en Harry. Quan en Harry finalment surt del seu càstig, després del partit, corre a la Sala Comuna desitjant que el seu equip hagi pogut aconseguir la victòria sense ell. A l'entrar es troba amb tots els alumnes de Gryffindor festejant la victòria i és aquí quan la Ginny s'apropa a en Harry amb mirada "dura i fulgurant" i l'abraça. Ell li fa un petó inesperat, vist per tots els altres alumnes i inclusivament el seu germà, en Ron (que, malgrat els temors d'en Harry al llarg de tot el llibre, accepta la relació) i en Dean (que a causa de la seva sorpresa trenca el got que té a la mà). Entaulen una relació amorosa que els fa molt feliços a tots dos.
La Ginny pren part de la batalla a la Torre d'Astronomia juntament amb en Neville, la Tonks, en Llopin, en Ron i en Bill Weasley. Resulta il·lesa aparentment, gràcies als efectes de la poció Felix Felicis, car tots els encanteris llançats contra ella, fallen. En Bill i en Neville, que no van prendre la poció, resulten lesionats.
Durant el funeral d'en Dumbledore, en Harry li diu que han de trencar la seva relació. La Ginny sospita que és "per raó d'una noblesa estúpida" i li respon que el perill d'estar al seu costat no li importa. No obstant això, en Harry s'allunya. La Ginny sembla acceptar i comprendre les raons per les quals en Harry s'allunya d'ella i aquest al seu torn admira la seva fortalesa.

### Harry Potter i les relíquies de la Mort

En el setè llibre la seva valentia i maduresa emocional són posades en evidència una vegada més. Mostra gran preocupació per en George qui és ferit durant l'escapada d'en Harry de la casa dels Dursley. Durant la celebració del dissetè aniversari d'en Harry, el crida a la seva habitació i li dona un apassionat petó com "un record" d'ella, abans que parteixi en la busca pels horricreus. L'escena és interrompuda per en Ron, que entra a l'habitació i posteriorment recrimina a en Harry que li doni "esperances" a la Ginny.
La Ginny torna a Hogwarts i juntament amb en Neville i la Luna reactiven les activitats de resistència de l'Exèrcit d'en Dumbledore. Els tres són capturats en un intent de robar l'espasa de Gryffindor de l'oficina de l'Snape, però aquest els dona un càstig sorprenentment lleuger. És retirada de l'escola pels seus pares després que els cavallers de la Mort descobreixen que en Ron no està realment malalt a casa i ha estat ajudant a en Harry contra en Voldemort. Viu en la clandestinitat fins a la batalla final. Durant tot el llibre es veu a en Harry anhelant a la Ginny i aquest troba consol veient el nom de la Ginny en el Mapa de Magatotis. Com és descrit en el llibre, ella és l'"única cosa real al món" per ell.
La Ginny respon a la crida d'en Neville per mitjà de les monedes encantades, per a participar en la Batalla de Hogwarts. En Harry, que fa gairebé un any que no la veu, és enlluernat per la seva bellesa, però mai havia estat "tan poc content de veure-la". En Harry s'oposa fortament al fet que participi en la batalla, però la Ginny sembla determinada a prendre-hi part. Finalment entre en Harry i la Molly Weasley, la convencen que romangui a la Sala de la Necessitat. La Ginny s'oposa al fet que l'ex-nòvia d'en Harry, la Xo Xang, l'acompanyi a la Torre de Ravenclaw i suggereix que en el seu lloc vagi la seva amiga Luna. Quan en Harry li demana que surti de la Sala de la Necessitat per a poder transformar-la i buscar la diadema de Rowena Ravenclaw, la Ginny sembla contenta de sortir. Immediatament s'uneix a la Tonks a la batalla, llançant encanteris que encerten en el blanc des de "la finestra pròxima". Al sortir amb la diadema, en Harry, en Ron i l'Hermione la busquen per a forçar-la a entrar novament a la sala, però no la troben.
La Ginny i la seva "mirada fulgurant" són l'última memòria en la ment d'en Harry abans de ser maleït per en Voldemort en el bosc. A la batalla final, es veu a la Ginny batent-se en un duel mortal, juntament amb les seves amigues Luna i Hermione contra la Bel·latrix Lestrange, que falla una maledicció Obitus per Subitum "per una polzada". En Harry veu això i s'oblida d'en Voldemort, determinat a protegir la Ginny, però la mare de la Ginny, la Molly, se l'avança i s'enfronta tota sola amb la Bel·latrix deixant a en Harry el camí lliure per al duel definitiu amb en Voldemort.
En l'epílog del llibre, 19 anys després, la Ginny està casada amb en Harry Potter i tenen tres fills: en James Sirius Potter (segon any a Hogwarts), l'Albus Severus Potter (primer any a Hogwarts) i la Lily Luna Potter (li falten dos anys per a ingressar a Hogwarts). Rowling va explicar el futur de Ginny després de la publicació del llibre, dient que després de deixar Hogwarts, es va unir a les Harpies Holyhead i, després de passar uns quants anys com a jugadora celebrada, es va retirar per convertir-se en la corresponsal sènior de Quidditch al Daily Prophet i començar. una família amb Harry.

## Vida després del final de les novel·les

En entrevistes, J.K. Rowling ha revelat dues dades addicionals sobre la vida de la Ginny després de sortir de Hogwarts. No ha clarificat si va tornar a acabar el seu setè any, com va fer l'Herminone, però va revelar que la Ginny es converteix en una important jugadora professional de quidditch amb l'equip gal·lès, "Holyhead Harpies". Després d'un nombre d'anys no determinats, es retira de l'esport per a formar la seva família i es converteix en corresponsal de quidditch per al Periòdic Profètic. Es desconeix la posició que va jugar amb l'equip de les "Holyhead Harpies", "caçadora", la posició favorita de la Ginny, o "buscadora", per a la qual va demostrar un gran talent.

## Versió fílmica

El paper de la Ginny Weasley ha estat interpretat per l'actriu britànica Bonnie Wright en totes les pel·lícules i està confirmada per a realitzar el paper a "El Misteri del Príncep". Fins ara no ha estat confirmada per a "Les Relíquies de la Mort".
En les pel·lícules realitzades fins al moment, el paper de la Ginny ha estat reduït considerablement, amb molt poques línies de diàleg i amb l'excepció de "La Cambra Secreta", apareixent gairebé sempre en segon pla. A "L'orde del Fènix" tota la sub-trama de quidditch, que en el llibre és important per al desenvolupament del personatge i perquè en Harry es fixi en la Ginny, és eliminada. No obstant això en aquesta pel·lícula es donen indicis del poder màgic de la Ginny. És la primera a produir un Patronus corpori a les pràctiques de l'Exèrcit d'en Dumbledore (un cavall) i el seu encanteri destructor Reducto, sorprèn als seus companys al convertir en pols al cavaller de la mort mecànic. Posteriorment a la batalla del Departament de Misteris usa aquest encanteri, amb tal poder, que inicia una reacció en cadena que destrueix el Saló de Profecies completament.
També es donen subtils indicis dels sentiments de la Ginny per en Harry. Quan estan creuant el pont a l'acabar la reunió en el bar "Cap del Senglar", l'Hermione esmenta que la Xo Xang no podia moure els seus ulls d'en Harry. En aquest moment, en segon pla, es mira com la Ginny fa una cara de sorpresa i disgust, perdent momentàniament el pas. Després, quan l'E.D. conclou les seves pràctiques abans de l'arribada de Nadal i tots s'acomiaden sortint de la Sala de la Necessitat, Ginny es deté en la porta per diversos segons, veient com en Harry s'apropa a la Xo Xang.

## Referències

* ↑ J.K. Rowling. «J.K. Rowling Official Site: Some Random Facts About The Weasley Family». Arxivat de l'original el 16 març 2006. [Consulta: 20 abril 2020].
* ↑ J.K.Rowling. Harry Potter and the Philosopher's Stone. Bloomsbury Publishing, 2014. ISBN 978-1-4088-5565-2. , chapter 6
* ↑ J.K. Rowling. Harry Potter and the Order of the Phoenix. Bloomsbury Publishing, 2004. ISBN 0-7475-5100-6.
* ↑ J.K.Rowling. Harry Potter and the Order of the Phoenix. Bloomsbury Publishing, 2014. ISBN 978-1-4088-5569-0. , chapter 35
* ↑ «New Interview with J.K. Rowling for Release of Dutch Edition of "Deathly Hallows"». The Leaky Cauldron, 19-11-2007. Arxivat de l'original el 20 novembre 2007. [Consulta: 5 abril 2018].
* ↑ Brown, Jen «Finished 'Potter'? Rowling tells what happens next». Today, 26-07-2007 [Consulta: 8 gener 2015]. Arxivat 31 de desembre 2014 a Wayback Machine.
* ↑ Toler, Lindsay «'Harry Potter' author ties up loose ends». The Arizona Republic. Associated Press [Londres], 05-08-2007 [Consulta: 8 gener 2015].
* ↑ «Ginevra "Ginny" Molly Weasley», 11-08-1981. Arxivat de l'original el 3 gener 2015. [Consulta: 8 gener 2015].
* ↑ Bloomsbury, By. «Harry Potter – Harry Potter books and resources – Bloomsbury». Arxivat de l'original el 17 juny 2009.
* ↑ «Rowling Answers 10 Questions About Harry». Time, 2007 [Consulta: 16 gener 2017].